TATA PANGIBADAH MINGGU 31 JULI 2022 JAM 08.30 GUSTI ANDEL-ANDELING URIPKU PAWARTOS PRADATANING pasamuwan (namung menawi wonten ewah-ewahan utawi tambahan) P A T U N G G I L A N (Lonceng kaungelaken kaping 3. PL nyumet lilin pangibadah) Pasamuwan Jumeneng TIMBALAN PANGIBADAH PL : Tiyang pitados kedahipun saèstu mitadosaken gesangipun dhumateng Gusti Allah. Ateges Gusti Allah jumeneng dados andel-andeling gesangipun. Sanadyan tetep mbetahaken bab-bab kadonyan, ananging sampun ngantos gumantung dhateng raja brananing jagad punika, awit punika sadaya mboten lestantun. Namung Gusti Allah ingkang saged dados piandel ing gesang kita, awit katresnan saha panguwaosipun langgeng dados dhasar kawilujengan kita. Sumangga sowan Gusti ngaturaken sembah bakti saha panuwun. Ing Waktu Badhé Winulang! Pasamuwan ngidungaken KPKL 95. ING WAKTU BADHÉ WINULANG Kula sami kekempalan, memuji dhateng Paduka. Dhuh Allah ingkang sinuwun, ing salami-laminipun. (Pasrah tinampi Kitab Suci) Nggèn kula badhé winulang, mugi Paduka paring trang. Kula sageda mangertos, sarta nglampahi sayektos. VOTUM PF U : Pangibadah Minggu punika lumampah ing salebeting pengaken ing manah kita : : PITULUNGANKU ASALÉ SAKA ALLAH, KANG NITAHAKÉ LANGIT LAN BUMI. (Mazmur 121:2). SALAM PF : Gusti Allah, Rama kita, lan Gusti Yésus Kristus, maringana sih-rahmat lan katentreman marang kowé. (1 Korintus 1:3). U : (ngidungaken) AMIN, AMIN, AMIN. Pasamuwan Lenggah PAMBUKA, PANGAKEN DOSA, LAN SIH RAHMAT PL : Pangibadah dinten punika katindakaken kanthi jejer GUSTI ANDEL-ANDELING URIPKU. Waosan sepisan kapethik saking Hoséa 11:1-11, ingkang dipuntanggapi kanthi waosan Mazmur 107:1-9, 43. Waosan kaping kalih kapethik saking Kolosé 3:1-11. Déné waosan Injil kapethik saking Lukas 12:13-21. Komisi Liturgika GKJ Kabluk Semarang -- 1
Pasamuwan ngidungaken KPKL 31. MAZMUR 105 Padha saosa puji sukur, marang Alllah kang Maluhur. Wulang bab asmané suci, dèn gelarna anèng bumi. Pangwasané disuwurna, anèng tengahé pra bangsa. Padha saosana pamuji, klawan mazmur lan kidung suci. Mukjijaté caritakna, marang sakèhing manusa. Padha luhurna asmanya, klawan panabuhing gangsa. SL : Para umat kagunganipun Gusti, sami pirengna dhawuhipun Gusti! "Kowé padha Dakwènèhi pepakon anyar, yakuwi supaya padha tresna- tinresnan. Dikaya enggon-Ku nresnani kowé, mengkono uga kowé padha tresna-tinresnana. Titikané enggonmu padha dadi murid-Ku, yakuwi menawa wong kabèh padha neksèni enggonmu tresna-tinresnan." PL : Sadaya tiyang ingkang ndadosaken Gusti minangka andel-andeling gesang mboten badhé éndha mujudaken katresnan, awit Gusti ingkang dados piandel saèstu dados sumbering katresnan. Nanging raos kuwatir lan ajrih bab lampah gesang kita piyambak asring damel kita dèrèng saged mujudaken katresnan kanthi sampurna. Sumangga ngasoraken dhiri ing ngarsanipun Gusti nyuwun pangapuntening dosa. Pasamuwan ngidungaken KPJ 49. GUSTI KANG MAHA WILASA Gusti Kang Mahawilasa, mugi paring aksama. Kula getun dé klepatan, nglawan dhateng Pangéran; Nglirwakken dhawuh Paduka, manut hardaning driya. Temah tan ngraosken tentrem wah malih gesang langgeng. Gusti Ingkang Mahatresna, mugi ngruwat kawula; Temah kula dados suci, miwah nunggil lan Gusti. Manah kang peteng wit dosa, énggal pulih lejara. Pangajeng-ajeng binuka, ngener mring Allah Rama. PF : Pangapuntening dosa saking Gusti ndadosaken kita kebak kabingahan. Sih rahmatipun mulihaken saha mbereg manah kita, kados paseksinipun 1 Pétrus 1:3- 5 makaten, "Pinujia Gusti Allah, Ramané Gusti kita Yésus Kristus! Merga saka gedhéning sih-rahmaté, Panjenengané wis nglairaké kita menèh srana wunguné Gusti Yésus Kristus saka ing séda. Merga saka kuwi urip kita kebak ing pengarep-arep, lan kita padha nganti-anti marang panduman sing kacawisaké déning Gusti Allah kanggo umat kagungané. Panduman mau kasimpen kanggo kowé ana ing swarga, mulané ora bisa rusak, reged utawa alum. Panduman kuwi kanggo kowé, sing padha kareksa keslametanmu déning pangwasané Gusti Allah. Keslametan mau bakal kawedharaké mbésuk ing jaman wekasan." Sami ngaturna panuwun awit sih rahmatipun Gusti. U : PUJI SOKUR KONJUK GUSTI ALLAH Komisi Liturgika GKJ Kabluk Semarang -- 2
Pasamuwan ngidungaken KPJ 416. SAPRAKARA KANG PANTES Saprakara kang pantes dèn upadi, yéku Kratoning Allah Sang Rama Samubarang pinaringken tumuli, angger sumuyud jroning pracaya. Reff. Kabèh mung nglaha, kabèh mung nglaha. sarwa kadonyan wus mesthi sirna. Mung sihé Allah kang langgeng slamanya. Tyang kang ngayom wus mesthi raharja. Sagunging kadonyan ingkang kadarbya, iku sranané mbabarken tresna. Yèn dugèng janji tan badhé binekta, mung gesang langgeng bandha ing swarga. Reff. P E L A D O S A N S A B D A DONGA PELADOSAN SABDA (déning PF) PAMAOSING KITAB SUCI Waosan Sepisan L1 : Waosan sepisan kapethik saking HOSEA 11:1-11 Pangandikané Pangéran mengkéné, "Nalika isih cilik, Israèl Daktresnani lan Daktimbali metu saka tanah Mesir kaya putra-Ku kakung. Nanging saya kerep enggon-Ku nimbali, saya banget enggoné ngedohi Aku. Umat-Ku padha gawé kurban marang Baal, lan ngobong dupa kanggo para brahala. Mangka Aku sing nétah Israèl nganti bisa mlaku, Aku sing mbopong, éwadéné padha ora gelem ngrumangsani, yèn Aku sing ngrumati wong-wong mau. Dakrangkul kanthi katresnan, Dakjunjung lan Dakambungi. Karo ndhingkluk enggon-Ku ndulang. Padha ora gelem mratobat lan mbalèni Aku, mulané bakal Dakbalèkaké menyang tanah Mesir, lan wong Asyur sing bakal dadi ratuné. Kutha-kuthané bakal katempuh ing perang lan gapurané bakal dibubrahi. Umat-Ku bakal Dakremuk merga saka enggoné nggugu karepé dhéwé. Padha mantep enggoné nyingkur marang Aku. Mulané bakal sesambat merga saka aboting momotané, nanging ora ana sing bakal ngangkat momotan mau." Pangandikané Pangéran mengkéné, "Hé Israèl, apa Aku tegel ngetogaké kowé? Apa Aku téga ninggal kowé? Apa Aku mentala ngremuk kowé kaya enggon-Ku ngremuk Admah, utawa ngrusak kowé kaya enggon-Ku ngrusak Zéboim? Ati-Ku ora tekan nindakaké sing mengkono! Merga banget tresna-Ku marang kowé. Kowé bakal ora Dakajar nganggo paukuman-Ku; Israèl bakal ora Dakremuk menèh. Aku iki Allah, dudu manungsa. Aku, Allah Kang Mahasuci, nunggil karo kowé. Aku bakal ora ngrawuhi kowé karo duka." Pangandikané Pangéran mengkéné, "Umat-Ku bakal manut menèh karo Aku, samasa Aku nglawan para mungsuhé karo nggero kaya singa. Umat-Ku banjur bakal padha marek marang Aku saka Kulon. Bakal padha teka saka Mesir, kaya aburé manuk dara. Banjur bakal padha Dakulihaké menyang omahé menèh. Mengkono pangandikané Pangéran." (sesampunipun maos kapungkasan kanthi) Mekaten pangandikanipun Gusti! U : PUJI SOKUR KONJUK GUSTI! Komisi Liturgika GKJ Kabluk Semarang -- 3
Tanggapan SL : Tanggapan kawaosaken saking MASMUR 107:1-9, 43. "Padha saosa puji sokur marang Allah, awit Panjenengané iku mahaasih, U : SIH-KASETYANÉ LANGGENG SELAWASÉ." SL : Kaya mengkono pangucapé wong-wong sing padha diluwari déning Allah, U : SAKA TANGANÉ MUNGSUHÉ. SL : Lan diklumpukaké saka tanah-tanah ngamanca, U : SAKA WÉTAN LAN SAKA KULON, SAKA LOR LAN SAKA KIDUL. SL : Ana wong-wong sing nglembara ana ing segara wedhi, lan ing ara-ara samun, U : ORA BISA NEMOKAKÉ DALAN SING TEKAN KUTHA SING KENA DIENGGONI. SL : Wong-wong mau padha keluwèn lan kasatan, U : LAN PADHA ORA DUWÉ PENGAREP-AREP MENÈH. SL : Nanging sajroning karubedané banjur padha sesambat marang Allah, U : NULI PADHA DILUWARI SAKA KASANGSARANÉ. SL : Ditedahi dalan kang bener, U : SING TEKAN PAPAN SING KENA DIENGGONI. SL : Wong-wong padha memujia marang Allah, awit saka sih-kasetyané, U : LAN MERGA SAKA PAKARYANÉ KANG ÉLOK TUMRAP PARA MANUNGSA. SL : Panjenengané wis kersa maregi wong sing keluwèn, U : LAN WONG KASATAN DIEROBI ING KABECIKANÉ. SL : Sapa wong sing wicaksana padha ngrasak-ngrasakna prekara mau, U : SARTA NITÈNANA MARANG SIH-KASETYANÉ PANGÉRAN. Waosan Kaping Kalih L3 : Waosan kaping kalih kapethik saking KOLOSÉ 3:1-11. Sarèhné kowé wis padha katangèkaké bareng karo Sang Kristus, mulané padha ngupayaa samubarang kang ana ing swarga, ing panggonané Sang Kristus pinarak ing dhampar sisih tengené Gusti Allah. Padha mikira sabarang kang ana ing kana, aja sing ana ing donya kéné. Sebab kowé kuwi wis mati, lan uripmu saiki-iki peparingé Gusti Allah lantaran Sang Kristus. Gusti Yésus Kristus kang paring gesang mau, bakal rawuh. Ing kono kowé uga bakal ndhèrèk karo Panjenengané ana ing kamulyané. Mulané kowé padha nyandheta pepénginan lan hawa-nepsu sing njalari kowé ngangah-angah, kayata: laku jina, tindak rusuh, birahi, kepéncut, lan karem bandha (awit karem bandha kuwi sawijining patrap nyembah marang brahala). Merga saka prekara-prekara sing mengkono kuwi laknaté Gusti Allah bakal kaesokaké marang sadhéngah wong, sing mbangkang marang Panjenengané. Kowé dhéwé biyèn iya urip nuruti pepénginan- pepénginan sing mengkono mau, yakuwi nalika uripmu isih kaerèh déning pepénginan-pepénginan. Nanging saiki kuwi kabèh mau padha buwangen, yaiku: seneng nepsu, ngangah-angah lan rasa sengit. Aja nganti kewetu pitenah utawa tembung sing saru. Aja padha goroh-ginorohan, sebab kowé wis padha ngrucat kamanungsanmu sing lawas sapratingkahé, sarta wis ngrasuk kamanungsan anyar sing tansah dianyaraké déning kang nitahaké, yakuwi Gusti Allah, manut Komisi Liturgika GKJ Kabluk Semarang -- 4
pasemoné Gusti Allah piyambak. Temah kowé padha bisa wanuh karo Panjenengané ing sasampurnané. Dadiné wis ora ana wong kapir utawa wong Yahudi menèh, wong tetakan utawa ikutan, wong ngerti tata-krama utawa wong alasan, batur-tukon utawa wong merdika, nanging Sang Kristus sing jumeneng dadi Gustiné wong kabèh mau. (sesampunipun maos kapungkasan kanthi) Mekaten pangandikanipun Gusti! U : PUJI SOKUR KONJUK GUSTI! Waosan Injil PF : Waosan Injil kawaosaken saking Injilipun Gusti Yésus Kristus miturut paseksinipun LUKAS 12:13-21 Ing antarané wong akèh sing padha ngrungokaké piwulangé Gusti Yésus mau, ana sing nuli matur mengkéné: "Guru, Panjenengan ndhawuhana sedhèrèk kawula, supados nyukakaken warisan ingkang dados hak kula." Pangandikané Gusti Yésus: "Sedulur, sapa sing ngangkat Aku dadi hakim kanggo nengahi enggonmu padha ngedum warisan?" Gusti Yésus nuli ngandika marang wong kabèh sing ana ing kono: "Padha sing awas lan dingati-ati bab watak karem bandha. Sebab senajan wong duwé bandha akèh, éwasemono uripé wong mau ora gumantung ing bandha kuwi." Gusti Yésus nuli maringi pasemon mengkéné: "Ana wong sugih duwé lemah akèh tur loh banget, mulané asilé lemah mau iya akèh banget. Wong sugih mau ngunandika mengkéné: 'Apa sing saiki prelu daktindakaké? Aku wis ora duwé papan kanggo nyimpen pametuné lemahku kabèh. Saiki beciké mengkéné: Gudhang-gudhangku dakbungkaré, dakgawéné sing luwih gedhé menèh. Gudhang-gudhang mau bakal amot kanggo nyimpen pametuné lemahku lan bandhaku liya-liyané. Sawisé kuwi atiku lagi bisa ayem lan bisa muni: Begja aku! Simpenanku wis akèh, cukup dipangan nganti pirang- pirang taun. Aku wis ora susah mikir apa-apa menèh! Kari mangan, ngombé lan seneng-seneng!' Nanging Gusti Allah ngandika marang wong mau: 'Kowé wong keblinger! Bengi iki uga kowé bakal mati! Lan kabèh sing kokcawisaké kanggo awakmu, kuwi mengkoné sapa sing nduwèni?'" Gusti Yésus mungkasi pasemon mau srana ngandika: "Mengkono kuwi kaanané wong sing tansah nglumpukaké bandha kadonyan kanggo awaké dhéwé, nganti sugih banget; nanging ana ing paningalé Gusti Allah wong mau babar-pisan ora sugih." (sesampunipun maos kapungkasan kanthi) "Mekaten pangandikanipun Gusti. Ingkang rahayu inggih punika saben tiyang ingkang mirengaken sabdanipun Gusti saha dipunèstokaken. Haléluya!" U : (ngidungaken KJ 473b) HALÉLUYA, HALÉLUYA, HALÉLUYA! KHOTBAH. GUSTI ANDEL-ANDELING URIPKU WEKDAL ENING. (saged kagem pisungsung pepujèn) Komisi Liturgika GKJ Kabluk Semarang -- 5
Pasamuwan Jumeneng PENGAKEN PITADOS M1 : Sesarengan sadaya tiyang pitados ingkang ndadosaken Gusti minangka andel- andeling gesang ing sadaya papan lan wekdal, sumangga kita ngekahaken kapitadosan kita srana ngucapaken Sahadat Kalih Welas ingkang mekaten ... Pasamuwan Lenggah DONGA SOKUR LAN SAFAAT (déning PF) P E L A D O S A N M É J A PISUNGSUNG M2 : Sumangga kita ngaturaken panuwun awit saking kamirahanipun Gusti Allah lumantar pisungsung srana ngènget-ènget pangandika ing 2 Korintus 9:7-8 makaten: "Saben wong mènèhana manut rilaning atiné, lan aja karo nggrundel utawa merga kepeksa. Sebab Gusti Allah ngasihi wong sing wèwèh kanthi sukalila. Gusti Allah kwaos maringi kowé luwih akèh ketimbang karo sing kokbutuhaké, supaya kowé dhéwé selawasé padha kecukupan, malah kepara turah, supaya kowé bisa dedana, nyokong sarupaning penggawé sing becik." Sumangga kita ndedonga: Gusti Allah Rama Kaswargan, ngaturaken panuwun awit pangrimat Paduka ing sauruting gesang kawula. Sapunika kawula badhé ngaturaken pisungsung minangka atur panuwun dhumateng Paduka lumantar Gréja punika. Karsaa nyucèkaken kawula supados anggèn kawula ngaturaken linandhesan raos sumarah dhumateng berkah Paduka. Pradataning Pasamuwan ingkang kapiji ngrimat saha nanjakaken pisungsung punika ugi tansaha Paduka berkahi. Ing Sang Kristus kawula ndedonga. Amin. Pasamuwan ngidungaken KPJ 182. PUJI SOKUR LAN PANGGUNGGUNG Puji sokur lan panggunggung konjuk mring Hyang Maagung. Kang nitahken jagad raya, wah ngreksa kanthi setya. Makluk wrata rinimatan, krana sihé Pangeran. Jagad tentrem lan raharja, lamun manut pangrèhnya. (bokor pisungsung kaaturaken majeng) Puji sokur lan panuwun konjuk Allah Mamulya. Kang sampun paring pitulung, mring pra manungsa dosa. Kang panggah sami pracaya, mring Panebus sejati. Saèstu manggya raharja, mulya langgeng ing swargi. DONGA RAMA KAWULA PF : Sumangga mungkasi pangibadah punika srana sesarengan ngunjukaken Donga Rama Kawula. S : Dhuh, Rama kawula ingkang wonten ing swarga. Asma Paduka mugi kasucèkaken. Kraton Paduka mugi rawuh. Karsa Paduka mugi kalampahan wonten ing bumi Komisi Liturgika GKJ Kabluk Semarang -- 6
kadosdéné wonten ing swarga. Kawula mugi kaparingan rejeki kawula sacekapipun ing dinten punika. Saha Paduka mugi ngapunten kalepatan kawula kadosdéné kawula inggih ngapunten ing tetiyang ingkang kalepatan dhateng kawula. Punapa déné kawula mugi sampun ngantos katandukaken dhateng ing panggodha, nanging mugi sami Paduka uwalaken saking piawon. Awitdéné Paduka ingkang kagungan kraton saha wisésa tuwin kamulyan langgeng salami- laminipun. Amin Pasamuwan Jumeneng P A N G U T U S A N L A N B E R K A H PANGUTUSAN PF U PF U PF U BERKAH PF : Sami enerna manah dhumateng Gusti lan sesami : KAWULA NGENERAKEN MANAH DHUMATENG GUSTI LAN SESAMI : Sami dadosa juru pawarta lan juru pangrimat : PUJI SOKUR KONJUK GUSTI : Pinujia Allah Sang Rama, Sang Putra, tuwin Sang Roh Suci. : SAMANGKÉ NGANTOS ING SALAMI-LAMINIPUN. : Mengkera saking papan pangibadah punika kanthi tentrem rahayu. Tindakna dhawuhipun Gusti lan gesanga sesarengan sadaya titah. Gusti nuntun tansah, nampènana berkah saking Gusti Allah, "Allah muga maringana berkah, lan kowé padha direksaa. Allah muga maringana sarupaning prekara sing becik, lan kowé padha kaparingana sih-rahmat. Allah muga mirsani kanthi kawelasan, lan kowé padha kaparingana tentrem rahayu." (Wilangan 6:24-26) Pasamuwan ngidungaken KPJ 438. GUSTI, PADUKA NGIRID LAMPAH KULA Gusti, Paduka ngirid lampah kula, kula ndhèrèk Paduka salaminya. Kawula datan saged milih margi, mugi sapurug kula, Gusti nganthi. Paduka dedalema ing tyas kula, supados arerema lampah kula. Kula tansah suméndhé ing karsanta, wit Paduka kang nebus gesang kula. Komisi Liturgika GKJ Kabluk Semarang -- 7